Jens Peter Vernersen (S), 2003-09-04:
Det her forslag er på dagsordenen annonceret som eventuelt at være til tredje behandling.
Jeg vil godt her ved tredjebehandlingen tilkendegive, at det her lovforslag har været under behandling i Folketinget i fire mødedage.
Men det betyder jo ikke, når man så behandler lovforslaget, at det ikke skal ske på en ordentlig og kvalificeret måde.
Jeg synes godt, man kan sætte spørgsmålstegn ved, om det er sket under behandlingen af det her forslag.
Der er kommet fire udkast til betænkning og ét udkast til tillægsbetænkning inden for de fire mødedage, hvor sagen har været behandlet.
Under behandlingen har der været stillet ændringsforslag til lovforslaget, som efterfølgende af forslagsstillerne blev trukket tilbage.
20 minutter før vi skulle behandle sagen i udvalget, kom der en henvendelse fra bilimportørernes organisation.
Så blev udvalgsbehandlingen udsat.
Det ændringsforslag, der tidligere var trukket, blev genfremsat.
Så blev der holdt et nyt udvalgsmøde.
Kl. 9.35 Jeg vil godt sige: Med det forløb, det her forslag har haft, er der jo ikke noget at sige til, at Folketingets Præsidium og Folketinget har besluttet en 30-dages-regel for at sikre en ordentlig og kvalificeret lovbehandling. Jeg anerkender, at man har sagt til ministeren: O.k., det her er et forslag om sikkerhed i biler, og derfor har vi været indstillet på denne hurtige behandling.
Men jeg vil også tilkendegive, at det jo altså ikke betyder, at man ikke skal have det gjort ordentligt, og det synes jeg ikke vi har set ved denne lovbehandling.
Behandlingen viser, at den kritik, der blev rejst mod skatteministeren ved behandlingen af L 219, som netop er vedtaget, og L 175, en kritik, der blev rejst af et enigt Skatteudvalg, ikke var tilfældig.
Det var netop ikke, som hr. Jens Rohde sagde i går, noget med, at nogle forfulgte skatteministeren.
Det var et enigt udvalg, der rejste den kritik.
Efter min opfattelse er der lige så meget grund til at rejse kritik af det, vi har set ved det her lovforslag.
Til det sidste kan jeg sige, at jeg er sikker på, at fru Charlotte Dyremose har læst svarene, der er givet, og også de henvendelser, der er kommet, og det fremgår jo helt præcist, at nu vil man sætte projektet i gang.
Men man aner ikke noget som helst om, hvornår de første biler bliver leveret med disse sikkerhedssystemer, de to ekstra sikkerhedsmuligheder, der ligger i lovforslaget.
Det er noget, der bliver sat i gang nu her.
Som jeg også sagde i min ordførertale, er det ikke tilfældigt, at Folketinget har vedtaget en 30-dages-regel for lovforslag.
Jeg går da ikke ud fra, at det er noget, man tilsidesætter, fordi man nu er kommet i regering.
Jeg kan bare sige, at hvis man havde set noget tilsvarende, dengang Venstre og De Konservative var i opposition, havde man skreget herfra og ud ad døren og hele vejen op ad Strøget: Lovsjusk, lovsjusk, lovsjusk!
Det havde været vilkårene.
Jeg synes egentlig, man skal agere på samme måde, hvad enten man er i regering eller i opposition.
Man skal sikre, at der er en ordentlig kvalitet i lovbehandlingen, og jeg er sikker på, at jeg har Folketingets formands opbakning til, at vi skal sikre, at den kvalitet er der i lovbehandlingen.
Det er også et svar på det spørgsmål, der tidligere blev stillet.
Må jeg så sige, at når man kunne sige ja til forslaget, var det jo også et spørgsmål om, at det her lovforslag var teknisk ukompliceret.
Jeg kunne selvfølgelig have givet den oplysning på et andet tidspunkt, men jeg synes, det er helt relevant at give den under den her lovbehandling, og jeg sagde jo netop også i min ordførertale, at vi fortsat stemte for, men at disse problemer nu engang var til stede.
Jeg kan så forstå, at hr. Thulesen Dahl ikke mener, at man skal have den mulighed, og at hr. Thulesen Dahl bliver mere og mere forvirret.
Det har vi før set at hr. Thulesen Dahl har været.
Det er ikke så lang tid siden, vi havde en afstemning om optagelse af nye lande, hvor der var betydelig forvirring.
Sådan er der jo så meget.
Lad mig så sige, at det jo ikke er sådan, at vi ikke på et meget tidligt tidspunkt har tilkendegivet, at det var et forslag, vi i Socialdemokratiet ønskede gennemført, og jeg er helt sikker på, at fru Charlotte Dyremose ved, at jeg har læst papirerne, og at der netop står, at det kan sikre 20 pct. færre ulykker på det her område, og at det selvfølgelig eksisterer, men at det ikke eksisterer i mange biler i Danmark.
Men det, som jeg også refererede til, var et svar, hvori bilimportørerne siger, at nu vil man forhandle med fabrikkerne om, hvornår man kan indføre disse systemer i bilerne, der eksporteres til Danmark.
Det var sådan set bare det, jeg tilkendegav, og derfor er det jo ikke sådan med de biler, at de kommer til Danmark i morgen.
Der skal først laves aftaler med importørerne om, at de biler, der eksporteres til Danmark, også bliver udstyret med det her system.
Det troede jeg sådan set lå klart under udvalgsbehandlingen.